Lørdag ved midnatstid opsøgte en 35-årig mand sin ex-kæreste og hendes mand med et oversavet jagtgevær på en landejendom i Jerslev. Motivet for mandens besøg er endnu ukendt, og det er også endnu uvist, hvorfor episoden endte med, at geværet gik af og ramte den 35-årige i benet. - Der har været nogle problemer, der skulle afklares mellem den 35-årige og beboerne på ejendommen i Jerslev, men nærmere er vi det ikke, siger vagtchef Bent Højgaard, Nordjyllands Politi, sagde vagtchef ved Nordjyllands Politi til TV2/Nord søndag. Mandag var der heller ikke fundet nogen forklaring på hændelsen. Vicepolitiinspektør ved Nordjyllands Politi, Torben Jensen, fortæller, at de har afhørt flere personer, men at afhøringerne ikke har kastet yderligere lys over sagen. Nu venter politiet på resultatet af de tekniske undersøgelser, som dog først kommer om nogle uger. I mellemtiden kan politiet vente på, at den 35-årige mand, der stadig er indlagt efter skuddet, bliver frisk nok, til at blive afhørt.

Opsummering:
Der er endnu intet nyt i sagen om den mand, der i weekenden skød sig selv i benet.